Folketing
2010-04-08

Nu synes jeg jo ikke, at jeg skal bruge hele min taletid på at svare på, hvad der har stået i et tilfældigt indlæg fra en ordfører, som ikke står på talerstolen. Men jeg vil gerne sige generelt, at det da selvfølgelig er fair nok, at man også tager en diskussion om afholdenhed osv., og at man har fokus på, hvad det er, der skal ske, i hvilken rækkefølge. Der er det så igen – det vil jeg gerne vende tilbage til – at man skal ind og se på forældrerollen og på forældreansvaret netop omkring det med, hvornår de skal være seksuelt aktive, udadvendte, havde jeg nær sagt, hvor de har partnere osv., og hvornår de ikke skal. Der tror vi altså på, at der også må være et ganske almindeligt opdragelseselement, som måske bliver lidt glemt i det her forslag i hvert fald. Her går man ligesom ind og siger, at det her helt og holdent er skolens ansvar, og at vi skal komme med et vejledende timeantal. Selvfølgelig skal vi også komme med et tilbud til de unge, så de kan få undervisning i bl.a. at undgå kønssygdomme og alt muligt andet kedeligt, aborter osv., men vi skal heller ikke glemme forældreansvaret. Det er sådan set nok noget af det, der er essensen i det indlæg, som jeg ikke har læst, men som ordføreren åbenbart har fundet frem i dagens anledning.